আমাদের যুক্তি ও কার্যকারণ খোঁজার বৌদ্ধিক ক্ষমতা থাকে নতুন মস্তিষ্কে। আর আবেগ-অনুভূতি থাকে পুরনো দুইটি মস্তিষ্কে। নতুন মস্তিষ্ক যুক্তি দিয়ে যখন কোন ঘটনা বোঝার চেষ্টা করছে, সমান্তরালে তখন স্তন্যপায়ী ও সরীসৃপীয় মস্তিস্ক আবেগ-কেন্দ্রীক কার্যক্রম চালু রাখছে। মস্তিষ্কের পুরনো ও নতুন ভাগের কাজের ভিন্নতা আমাদের মানব-জীবনে নানা রকম অযাচিত পরিস্থিতি তৈরি করে। যেমন আপনি হয়তো ওজন কমানোর জন্যে খাবার-নিয়ন্ত্রণ করার চেষ্টা করছেন। কিন্তু দুপুরে বাইরে খেতে গিয়ে তেল-চর্বিযুক্ত খাবার দেখে লোভ-সংবরণ করতে পারছেন না কিছুতেই। এর কারণ হলো আমাদের তিনটি মস্তিষ্কের মধ্যে পুরাতনগুলোর উদ্ভব হয়েছিলো এমন সময়ে যখন খাবার ততোটা সুলভ ছিলোনা। শিকার করার জন্যে বনে-জঙ্গলে চরে বেড়ালেও খাবার পাওয়া যাবে কি না তার কোন নিশ্চয়তা ছিলো না। তাই বাঁচার তাগিদে ‘যখন যাই পাওয়া যাচ্ছে তাই খেয়ে নাও’ এই কৌশল গ্রহণ করেছিলো পুরনো মস্তিষ্ক। এই পুরনো মস্তিষ্ককে বই-পড়ুয়া নতুন-মস্তিষ্ক দিয়ে শাসন করা সহজ নয়। ফলস্বরূপ আমরা ক্রমশ স্থুল হতে থাকি। (এখানে আমি বলছিনা যে বাড়তি খাবারের লোভ সংবরণ আমাদের নিয়ন্ত্রণের বাইরে। প্রকৃতপক্ষে নিজেকে শৃঙ্খলার মধ্যে ফেলে নিয়মিত শারীরিক পরিশ্রম ও খাদ্য নিয়ন্ত্রণের মাধ্যমে অতিরিক্ত ওজন কমানো সম্ভব। এই শৃঙ্খলা অবশ্যই আরোপ করবে নতুন মস্তিষ্ক।)